«ԱՎԱՆԳԱՐԴԸ» նաև խնդրի լուծման վերաբերյալ հանդես էր եկել առաջարկությամբ` ամենաբարձր մակարդակով և հնարավորինս արագ, կասեցնել «անվտանգություն պաշտպանող» թիկնազորերի «ինստիտուտի» հանցավոր հաղթարշավը, վերջ տալ ամենաթողությանը և դաշտն ամբողջությամբ հանձնել պետական լուրջ կառույցի` հասարակության անվտանգության երաշխավոր ոստիկանությանը: Կառույց, որը մանավանդ վերջին շրջանում լիովին տիրապետում է երկրի օպերատիվ իրավիճակին և հաջողությամբ կարգուկանոն է հաստատում անգամ տարիներ շարունակ նախկին ոստիկանապետերի ուժերից վեր և վերահսկողությունից դուրս համարվող կամ նրանց կողմից հովանավորվող անձանց տարածքնե րում: Նշել էինք նաև, որ թիկնազորի աշխատակիցները պարտադիր պիտի լինեն ոստիկանության ծառայողներ, մարզված և միևնույն ժամանակ` բարեկիրթ ու համբերատար մարդիկ, ովքեր պայմանագրային հիմունքներով կարող են պաշտպանել և´ անձանց անվտանգությունը, և´ տարածքների ապահովությունն ու կարգուկանոնը: Նաև մտավախություն էինք հայտնել, որ հակառակ դեպքում «Հարսնաքարի» շոշափուկները ժամանակ առ ժամանակ գլուխ են բարձրացնելու: Այդ հրապարակման մեջ նաև ասվածն ապացուցող մի շարք դեպքեր էինք ներկայացրել, որոնց հետքերով գնացել էին ոստիկանության ծառայողները: Այսօր ուզում ենք փաստել, որ հատկապես երևանյան մի շարք օբյեկտներում «սայլը տեղից չի շարժվել», և այդ հաստատությունների տերերը համապատասխան քայլեր չեն ձեռնարկել ներսում կարգուկանոնը ոստիկանների ուժերով պահպանելու ուղղությամբ: Ապացույցը` արձանագրված հերթական դեպքերը, որոնցից մեկին` «Ակապելլա» կարաոկե ակումբին, արդեն արդրադառնում ենք երկրորդ անգամ: